La terminalul T4 al Aeroportului Iași va fi inaugurat, mâine, primul zbor. Acesta va avea destinația București.
T4 are o suprafață de peste 30.000 de metri pătrați și poate procesa cel puțin 3,5 milioane de pasageri pe an. Va deservi fluxurile Schengen și legăturile interne, în timp ce terminalul T3 va fi destinat curselor non-Schengen, respectiv Marea Britanie, Turcia și Israel.
Președintele Consiliului Județean Iași, Costel Alexe: Vineri, pe 29, vom face un zbor inaugural Iași-București, tocmai pentru a putea să-i facem proba, cum s-ar spune, Aeroportului, dar începând cu 31 martie, evident, vom avea decolări și aterizări pe noul aeroport. Astăzi, Iașul are legătură cu 25 de destinații externe și sunt convins că distanța dintre Iași și marile orașe ale Europei va fi mult mai scurtă. Experiența din noul aeroport va fi una cu totul alta, pentru că terminalul T4, cu o suprafață de 31.000m² este de 13 ori mai mare decât terminalul T3.
Terminalul T4 este cel mai mare din țară după cel de la Otopeni. Are, în total, 32 de birouri de check-in, dintre care 12 sunt în sistemul self check-in.
Investiția a fost realizată într-un an, având o valoare de 100 de milioane de euro, 85% fiind fonduri europene.
(Radio Iași/Constantin Mihai/FOTO radioiasi.ro)